กระทรวงวัฒนธรรม พัฒนาศักยภาพเยาวชนไทยป้อนสู่อุตสาหกรรมภาพยนตร์
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า จากการจัดโครงการสถาบันพัฒนาบุคลากรด้านภาพยนตร์และวีดิทัศน์ เพื่อผลิตเยาวชนไทยสู่การเป็นนักเล่าเรื่องและได้แสดงความสามารถและความคิดสร้างสรรค์พร้อมเข้าสู่วงการผลิตภาพยนตร์สั้น โดยเปิดอบรมกระบวนการผลิตภาพยนตร์ การเขียนบทภาพยนตร์ เทคนิคการกำกับการแสดงและขั้นตอนในการทำ Post Production เพื่อให้เยาวชนมีความรู้ ความเข้าใจในอุตสาหกรรมภาพยนตร์และวีดิทัศน์ แลกเปลี่ยนมุมมองด้านภาพยนตร์และได้ลงมือปฏิบัติจริง พร้อมเผยแพร่ศิลปวัฒนธรรม การท่องเที่ยว และอัตลักษณ์ของประเทศไทยสร้างมูลค่าเพิ่มทางเศรษฐกิจและสังคม ส่งเสริมให้เยาวชนที่มีอายุระหว่าง 14 – 18 ปี เข้าร่วมอบรมในพื้นที่จังหวัดนครศรีธรรมราช บึงกาฬ และชลบุรี ได้รับการตอบรับจากเยาวชนเข้าร่วมกิจกรรมที่จะจัดไปจนถึงสิ้นเดือนกันยายนนี้  คาดว่าจะผลิตภาพยนตร์และวีดิทัศน์จากโครงการเผยแพร่ไม่ต่ำกว่า 15 เรื่อง   จากการจัดกิจกรรม พบว่า  เยาวชนไทยสนใจการผลิตภาพยนตร์มากขึ้น ประกอบกับการปรับเปลี่ยนของเทคโนโลยีในสังคมออนไลน์ที่รวดเร็ว  ทำให้เกิดกระแสการผลิตเนื้อหาในรูปแบบต่างๆ เข้าสู่ระบบออนไลน์เป็นจำนวนมาก ดังนั้น การส่งเสริมให้เยาวชนที่มีความคิดสร้างสรรค์ได้เรียนรู้ประสบการณ์และการทำงานจริงจะช่วยต่อยอดและพัฒนาศักยภาพบุคลากรเข้าสู่อุตสาหกรรมภาพยนตร์ไทย ตลอดจนช่วยเผยแพร่ศิลปวัฒนธรรมที่เป็น Soft power สำคัญสร้างรายได้ให้กับประเทศอย่างต่อเนื่อง